JY LEES NOU Skep warmte met tafellampe
'n Maklike manier om atmosfeer te skep is die gebruik van losstaande tafellampe. Vertrekke benodig ook meer as een ligbron vir taakbeligting. 'n Ander voordeel van 'n tafellamp is dat jy dit maklik kan rondskuif om nou en dan jou spasie se voorkoms te verander. Ons wys 'n paar tafellamp-idees.
1. Ou lampskerms word nuut
Moenie sommer die draadraam van 'n ou lampskerm weggooi nie. Met stroke geskeurde lap, mooi lint en gom kan 'n verwaarloosde skerm weer splinternuut lyk. 'n Praktiese wenk is om 'n gomstiffie soos Pritt te gebruik wat nie sal verkleur nie. Hou jou lap in posisie met wasgoedpennetjies totdat die gom droog is.
2. Trek 'n hekelrokkie aan
Die gehekelde skerm sal 'n glimlag op almal se gesig sit! 'n Reguit strook is gehekel wat rondom 'n bestaande skerm pas en dis net aan die bokant van skerm vasgeplak met 'n gomstiffie. 'n Mooi lint bedek die borand.
3. Moderne lamp saam met aardse dekor
Jou keuse van 'n staanlamp kan 'n hele vertrek se voorkoms verander. Die moderne tafellamp verleen interessantheid saam met ruwe hout, doringtakke en growwe teksture.